Sewe dood in Limpopo-ongelukkeDie Toyota Fortuner het in die vroeë oggendure omgeslaan. Altesame sewe mense, onder wie vier kinders, is Maandag in die vroeë oggendure in twee afsonderlike botsings in Limpopo dood. Al dié sterftes word toegeskryf aan motoriste wat die spoedgrens oorskry. Die eerste ongeluk het skynbaar ŉ hele gesin op die N1 naby die Baobab-tolhek buite Musina uitgewis. Volgens Limpopo se departement van vervoer en gemeenskapsveiligheid het die bestuurder van ŉ Toyota Fortuner teen ŉ hoë spoed beheer oor die voertuig verloor waarna dit omgeslaan het. “Ses mense, onder wie ŉ 35-jarige man, 34-jarige vrou en vier kinders, is op die toneel dood verklaar.” Drie passasiers kon daarin slaag om uit die voertuig te kom, maar het ernstige beserings in die ongeluk opgedoen. Hulle is inderhaas na die Musina-hospitaal geneem. “Voorlopige ondersoeke dui daarop dat roekelose bestuur ŉ moontlike oorsaak van die ongeluk kon wees,” lui die departement se verklaring. In ŉ afsonderlike voorval in die Capricorn-distrik, is ŉ voetganger doodgery toe hy probeer het om die R71 by Mamahule oor te steek. ŉ Hyundai-sedan het glo teen ŉ hoë spoed beweeg toe hy die voetganger getref het. Die 35-jarige man is op die toneel dood verklaar. Mavhungu Lerule-Ramakhanya, LUR van vervoer en gemeenskapsveiligheid in Limpopo, het haar kommer uitgespreek oor die noodlottige ongelukke waarby voetgangers en motoriste betrokke is – veral op die berugte R71-pad wat van Polokwane na Phalaborwa strek. “Ons doen ŉ beroep op motoriste om binne die voorgeskrewe spoedgrens te bly,” sê Lerule-Ramakhanya. “En ons vra dat voetgangers slegs besige paaie kruis wanneer dit veilig is om dit te doen.”